Hans Horn

Hans Thomas Horn (født 2. oktober 1873 i Kristiania, død 21. april 1968) var en norsk ingeniør, industrileder, idrettsmann og organisasjonsleder som dessuten leverte arkitekttegninger til flere kirkebygg. 

Han var utdannet bygningsingeniør fra Kristiania og Dresden. Horn arbeidet med utbygging av veinettet og elektrisitetsforsyningen i Norge på begynnelsen av 1900-tallet. Han var generaldirektør i AS Kristiania Gas- og Elektricitetsverker 1921–1929, generaldirektør i AS Det norske Zinkkompani 1929–1943 og president i Norges Industriforbund 1939–1942.

Som Høyre-politiker var han vararepresentant til Stortinget fra Uranienborg krets i Kristiania 1913–1918 og medlem av Kristiania bystyre 1917–1918.

Som idrettsutøver ble Horn tildelt Holmenkollmedaljen i 1918 sammen med Jørgen Hansen. Han representerte Skiklubben Skuld fra Kristiania. Han var formann i Norges Skiforbund 1914–1918 og formann i Skiforeningen 1908–1912. 

Han var sønn av Kristianas borgermester Hassa Horn og hustru Alette Gram. Morfaren var trelasthandler og stortingsmann Einar Gram i Trondhjem. Han giftet seg i 1905 med Helga Birch-Reichenwald, datter av høyesterettsadvokat, statsråd og stortingmann Peter Birch-Reichenwald. Som enkemann giftet han seg på nytt i 1910 med Sigrid Steen.

Referanser

Kilder 
 Norsk biografisk leksikon
  (Horn er også omtalt i utgavene fra f.eks. 1930 og 1912)

Eksterne lenker 
 
 Skiforeningen.no med PDF-fil på vinnere av Holmenkollmedaljen

 
Norske næringslivsledere
Norske bygningsingeniører
Norske veiingeniører
Vararepresentanter til Stortinget
Høyre-politikere i Oslo
Norske skisportsutøvere
Presidenter i Norges Skiforbund
Norske idrettsledere
Vinnere av Holmenkollmedaljen
Nordstjerneordenen
Personer fra Oslo
Fødsler i 1873
Dødsfall i 1968
Norges Industriforbund